Bugun oqshomi. GAIlarni suratga olishga qarshi chiqqan Svetlana Ortiqova, davlat idoralariga taqiqlangan xaridlar, Qozog'istondagi qo'ylar o'rtasida go'zallik tanlovi

xayrli kech, ushbu o'qib turganingiz — “Bugun”ning eng sara va muhim xabarlari joy olgan “Bugun oqshomi” dayjesti.
Shaxsiy fikr: Svetlana Ortiqova GAI xodimi xizmat faoliyati suratga olinishiga qarshi chiqdi.
Bosh prokuror o'rinbosari Svetlana Ortiqova Ichki ishlar vazirligi xodimlarini suratga olish qonun loyihasi taklifi bo'yicha fikr bildirdi. U o'z roziligisiz biror insonni suratga olish noto'g'ri ish ekanini ta'kidlagan.
O'rinbosar GAI xodimi xizmatini yaxshi yoki yomon bajarishini ikkinchi o'ringa qo'yib, hozir ko'chada yurish xavfli ekanini aytgan.
“GAI xodimi xizmatini yaxshi bajaradimi, yomonmi ikkinchi masala. Hozir ko'chada yurish qanchalik xavfli. Shaxsiy fikrim, xodim ishga chiqsa va qonuniy talab bilan xizmatini qilsa uni videoga olish noto'g'ri. O'zidan so'ramasdan suratga olinishiga qarshiman”, — dedi Svetlana Ortiqova.
Svetlana Ortiqovaning fikricha, YPx xodimlari ham himoya ostida bo'lishi kerak. “Shan, qadr-qimmat daxlsiz va konstitutsiya bilan himoya qilinadi. Yo'l-patrul xizmati xodimi ham fuqaro, uni ham himoya qilish kerak. Bu mening fikrim”, — deydi u.
Bosh prokuror o'rinbosarining fikrlariga ayrim blogerlar qarshi chiqdi. xususan, bloger Nurbek Alimov o'z Telegram kanalida uning fikrlariga bandma-band munosabat bildirgan.
“Menimcha, GAI hodimini professional deb qaraydigan bo'lsak, bu yerda u o'z ishini yaxshi bajaradimi yomon bajaradimi bu ikkinchi masala emas. Aynan birinchi masaladir”, — deb yozadi bloger.
“Bugun.uz” kolumnisti Habibullo Mo'ydinov esa ushbu xabarga o'z karikaturasi bilan munosabat bildirdi.
Tibbiyot xodimlariga hijobda yurishga ruxsat berildi. Bu 2016 yilda taqiqlangandi. UPD: keyinchalik bu xabar rad etildi.
Sog'liqni saqlash vazirining (Behzod Musaev) buyrug'iga asosan, tibbiyot xodimlariga hijob va boshqa diniy kiyim-boshlarda yurish bo'yicha taqiq olib tashlandi. Bu bo'yicha taqiq o'sha paytdagi sog'liqni saqlash vaziri Anvar Alimovning (u hozirda vazir o'rinbosari hisoblanadi) 2016 yil 20 yanvardagi 34-buyrug'iga asosan o'rnatilgan. Endilikda ushbu buyruq bekor qilingan.
Ushbu xabarni dayjestga qo'shib bo'lganimizdan so'ng SSV bu xabarni rad etib chiqdi. Vazirlik uzundan-uzun matn bilan kichkina bir gap aytdi: bu xabar yolg'on.
Jamoat joyida mumkin, hatto endi tibbiyot xodimlariga mumkin, lekin maktab o'quvchilariga mumkinmasmi? Andijonda hijobli o'quvchilar maktabga kiritilma(gan)di.
Andijon shahridagi maktablarning birida hijobli o'quvchilar maktabga kiritilmagani haqida xabarlar tarqaldi. “Bugun.uz” holatga aniqlik kiritish maqsadida viloyat xalq ta'limi boshqarmasi matbuot xizmati bilan bog'landi.

Viloyat xTB mazkur voqea 2021 yilning sentyabr oyida sodir bo'lgani va bu bo'yicha tushuntirish berilganini ma'lum qildi. Boshqarmaning qo'shimcha qilishicha, qizlarga ro'molda kelishga ruxsat bor, ammo u boshning orqa tomoniga o'ralgan bo'lishi kerak.
“Holat yuzasidan ishchi guruh tomonidan maktab ma'muriyatiga mazkur qarordagi milliy qadriyatlarimizni inobatga olgan holda qizlarimiz uchun istisno tariqasida maktabda oq va ochiq ranglarda milliy ro'mol (boshning orqa tomoniga o'ralgan holatda) va do'ppida bo'lishlariga ruxsat etilganligi tushuntirilib, maktab ma'muriyatiga odob-ahloq qoidalariga rioya etgan holda tushuntirish ishlarini olib borish to'g'risida ogohlantirish berildi”, — deyiladi xabarda.
Shavkat Mirziyoev makroiqtisodiy barqarorlikni ta'minlash va boshqa masalalar yuzasidan videoselektor o'tkazdi. Unda qator masalalar ko'rib chiqildi, ularga qisqacha to'xtalamiz.
Prezident valyutalarning keskin oshishi haqida: “Bu borada xalqimizda ortiqcha xavotir yoki bezovtalik bo'lmasligi kerak. Valyuta bozorida keskin tebranishlarning oldini olish uchun zaxiralarimiz yetarli”.
Rossiya, Ukraina va Belarus bilan ishlayotgan korxonalar haqida: tadbirkorlarga xomashyo sotib olish va aylanma mablag'lar uchun qo'shimcha 10 trillion so'm “revolver” kreditlar ajratiladi; yangi mexanizmlar bo'yicha jarima va boshqa ta'sir choralari yil yakuniga qadar qo'llanilmaydi; o'z ehtiyojlari uchun olib kelingan xom ashyo, asbob-uskuna, ehtiyot qismlarga bojxona imtiyozlarini qo'llash davri hozirgi 6 oydan 1 yilgacha uzaytiriladi; debitor qarzdorligi uchun jarima qo'llanilmaydi; bank kreditlari bo'yicha qarzdorligi uzaytiriladi, penya va jarimalar undirilmaydi.
Shakar narxining keskin oshishi haqida: “Savol tug'iladi. Ushbu hududlarning hokimlari va prokurorlari qayoqqa qaragan?”. Shuning uchun viloyat, shahar va tuman hokimlari har kuni o'z hududidagi oziq-ovqat, ayniqsa, un, shakar va yog'ning narxini joylarda yurib o'rganadi va barqarorlikni ta'minlash uchun tezkor tadbirlarni ko'rib boradi.
Iqtisodiy kompleks rahbarlariga makroiqtisodiy barqarorlikni saqlab qolish bo'yicha ta'sirchan choralarni davom ettirish haqida: Prezident yil yakuniga qadar barcha hokimlik, vazirlik va idoralarga moliyaviy manbasi aniq bo'lmagan qurilishlarni boshlash; bino ta'mirlash, avtomobil, mebel, ofis anjomlari xarid qilish kabi qo'shimcha xarajatlarni amalga oshirishni qat'iyan taqiqladi.
Yig'ilishdan boshqa xabarlar:
xo'sh, olamda nima gap?
Rossiya prezidenti Vladimir Putin va mamlakat mudofaa vaziri Sergey Shoygu o'rtasida keskinlik kuzatilmoqda. Bu haqda “New York Times” xabar berdi.
Putinning yordamchilari unga noto'g'ri ma'lumot bermoqda va Ukrainadagi urushda halok bo'layotgan rus askarlarining haqiqiy sonini ochiqlamayapti. AQSh razvedkasi dezinformatsiyalar Putin va uning mudofaa vaziri Sergey Shoygu o'rtasida ishonchsizlikni kuchaytirib, ziddiyatga olib kelganini ma'lum qilgan.
AQSh rasmiylarining fikricha, Putinning pandemiya davrida qattiq tartibda izolyatsiyalangani va maslahatchilarni ochiqchasiga qoralashga tayyorligi Rossiya harbiy muvaffaqiyatlari haqida to'liq bo'lmagan hisobotlarni olishga sabab bo'lgan. Shuningdek, Rossiya prezidenti Ukrainadagi urushga muddatli harbiy chaqiruvdagilar jalb qilingani va ularning ko'pchiligi halok bo'lgani haqida xabari yo'qligi keltirilgan.
Qozog'istonda go'zallik tanlovi boshlandi. Qatnashaman deb shoshmang, tanlov qo'ylar orasida.
Qozog'istonning Olmaota shahrida ilk bor qo'ylar orasida go'zallik tanlovi boshlandi. U “Ovtsa-2022” deb nomlanadi.  Tanlov to'g'risidagi e'lon “Vecherniy Taldkorgan” gazetasi sahifalarida e'lon qilingan, nashrda chorvadorlar orasidan qatnashayotgan hakamlar hay'ati a'zolari ro'yxati ham keltirilgan.
Unda shaharda yashovchi barcha ko'ngilli fermerlar ishtirok etishi mumkin. Buning uchun ularning har biri 10 000 tenge (240 ming so'm atrofida) miqdorida sarmoya kiritishi kerak. Tanlovda ishtirok etmoqchi bo'lganlar tanlov tashkilotchilariga ijtimoiy tarmoqlar orqali murojaat qilishi mumkin. Musobaqaning mukofot puli haqida ma'lumot berilmagan. Tanlovning final bosqichi esa iyul oyida bo'lib o'tadi.
Agarda tanlov natijalari sizga qiziq bo'lsa, Telegram’dagi rasmiy kanalimizda ushbu xabarning ostiga izoh qoldiring, agar javobingiz ijobiy bo'lsa, biz uni albatta e'lon qilamiz.
Bugun bilan yashang. “Bugun”da qoling.